ผู้ส่งออกโดนลูกหลงพิษศก.สหรัฐ
คำสั่งซื้อลดลงโชคดีมีตลาดใหม่บาทแข็งไม่ระคายเหตุคู่แข่งจุก
18 ส.ค. 2554

คำสั่งซื้อลดลงโชคดีมีตลาดใหม่บาทแข็งไม่ระคายเหตุคู่แข่งจุก
ธปท.เผยเศรษฐกิจโลกสหรัฐ กระทบต่อส่งออกไทยแล้ว แต่ยังไม่มาก ปรับตัวหาตลาดใหม่ บาทแข็งไม่ระคายผิว
นายทรงธรรม ปิ่นโต ผู้อำนวยการสำนักเศรษฐกิจมหภาค ธนาคารแห่งประเทศไทย (ธปท.) กล่าวว่า ปัญหาเศรษฐกิจโลกและสหรัฐในขณะนี้อาจส่งผลกระทบต่อภาคการส่งออกของไทยบ้าง แต่ผลกระทบจะยังไม่ชัดเจนมากนัก แม้ว่ามูลค่าการส่งออกไทยไปสหรัฐจะมีสัดส่วนสูงถึง 11% ของการส่งออกรวมทั้งหมดก็ตาม เพราะก่อนหน้านี้ผู้ส่งออกของไทยมีการปรับตัวและขยายตลาดไปสู่ตลาดเกิดใหม่ในภูมิภาคอาเซียน จีน และอื่นๆ มากขึ้น ทำให้ชดเชยผลกระทบจากยอดการส่งออกไปสหรัฐที่ลดลงได้
นายทรงธรรม กล่าวว่า การบรรลุข้อตกลงในการแก้ไขปัญหาของสหรัฐที่สามารถตกลงขยายเพดานหนี้หาเงินมาชำระหนี้ได้ทันกำหนดวันที่ 2 ส.ค.ที่ผ่านมา น่าจะช่วยลดความกังวลระยะสั้นของตลาดการเงินโลกได้ระดับหนึ่ง แต่ในที่สุดปัญหาระยะยาวด้านโครงสร้างของสหรัฐก็ยังมีอยู่ ไม่ว่าจะเป็นปัญหาอสังหาริมทรัพย์ แรงงานระดับล่างจึงยังมีความจำเป็นที่จะต้องแก้ไขปัญหาเหล่านี้มากขึ้น
ทั้งนี้ ในระยะต่อไปสหรัฐต้องเพิ่มประสิทธิภาพการผลิตด้านแรงงาน ความสามารถในการแข่งขัน และต้องลดรายจ่ายที่ไม่จำเป็น แต่ขณะเดียวกันก็เพิ่มรายได้ 
แหล่งข่าวจากธนาคารพาณิชย์ กล่าวว่า เท่าที่ตรวจสอบลูกค้าผู้ส่งออกรายใหญ่และรายกลาง ต่างระบุว่าผลกระทบที่เห็นเด่นชัด คือ การส่งออกสินค้าไทยไปยังต่างประเทศมียอดชะลอตัวลงมา 2 เดือนแล้ว แม้ว่าจะเบนเข็มไปทำตลาดใหม่มากขึ้น แต่ไม่อาจทดแทนคำสั่งซื้อของตลาดหลัก คือ ยุโรปและอเมริกาได้ 
ขณะเดียวกันกระแสเงินทุนเคลื่อนย้ายที่ไหลทะลักเข้ามาในเอเชีย ซึ่งทำให้ค่าเงินแข็งค่าขึ้นต่อเนื่องเป็นระยะๆ ก็ทำให้เจอปัญหาการขาดทุนอัตราแลกเปลี่ยน โดยค่าเงินบาทตั้งแต่ปลายปีที่แล้วจนถึงปัจจุบันแข็งค่าขึ้นมาแล้ว 1.5% เงินเหรียญสิงคโปร์แข็งค่าขึ้น 67% เงินวอนเกาหลีแข็งค่าขึ้น 7% เงินริงกิตมาเลเซียแข็งค่า 5% จึงถือว่าไม่ทำให้สูญเสียขีดความสามารถในการแข่งขันมากนัก เพราะค่าเงินของคู่แข่งล้วนแข็งค่าด้วยกันทั้งนั้น
ทั้งนี้ งวดเดือน มิ.ย. การส่งออกของไทยมีมูลค่ารวม 20,816 ล้านเหรียญสหรัฐ ยังขยายตัวได้ 16.4%